Jesu o ile a bolela ho “meea e chankaneng” neng ’me o ile a etsa seo joang? Petrose o ile a ngola hore seo se etsahetse ka mor’a hore Jesu ‘a phelisoe moeeng.’ (1 Pet. 3:18, 19) Hape, hlokomela hore Petrose o re Jesu o ile a “bolela.” Taba ea hore ebe Petrose o buile ka tsela e bontšang hore Jesu o ne a se a entse mosebetsi oa ho bolela, e bontša hore Jesu o entse mosebetsi oo pele Petrose a ngola lengolo la hae la pele. Kahoo, ho bonahala eka nakoana ka mor’a hore Jesu a tsosoe bafung, o ile a bolela ho meea e khopo mabapi le kahlolo e loketseng eo e tla e fumana. O ne a sa e bolelle molaetsa o neng o e fa tšepo. E ne e le molaetsa oa kahlolo. (Jon. 1:1, 2) Ha Jesu a se a bontšitse hore o na le tumelo, a tšepahetse ho fihlela lefung a bile a tsositsoe bafung—e leng se ileng sa bontša hore ka sebele ha ho moo Diabolose a ka mo tšoarang teng—o ne a e-na le lebaka la hore a etse phatlalatso eo ea kahlolo.—Joh. 14:30; 16:8-11.